Inagmayen n tmurt, neɣ wid n lberrani, rran lwelha-nsen; gemren-d timucuha n timawit s leṣnaf-nsent yemgaraden, s yin akin simmal lweqt i teddu, simmal tallit tettbeddil, tamacahut tettaɣ aẓar di tsekla taqbaylit, tuɣal teffeɣ-d i tallit n ugmar, tekcem di tira, acku banen-d imura imaynuten, wid i yerran tamuɣli-nsen ɣer usnulfu d usnerni di tewsit-agi. Ma yella tamacahut tamensayt, tella d ayla n tmetti, neɣ n umsawal war isem, yerna tewwi-d amkan-is di tsekla taqbaylit, ihi tamacahut yettwarun, assa tuɣal d agerruj n umaru, nezmer ad d-nini d akken d tawsit i d-yufraren gar tewsatin n tsekla, xas akken nnulfan-d wallalen i yewwin amkan n tmacahut, maca llan wid i mazal seḥbibiren fell-as s wallal n tira d cna, ad d-nebder gar-asen Akli Kebaili i d-igan asnulfu di tmacahut taqbaylit.